ང་ཚོས་གླིང་སྒྲུང་གཅེས་བཏུས་ལེགས་སྒྲིག་གི་རྩ་དོན་དང་བླང་བྱ་ལྟར།གླིང་སྒྲུང་ཐོག་གླིང་གཡུལ་འགྱེད་ཀྱི་ལེའུ་རེའི་ཚིག་རྐང་རིང་ཐུང་དོ་མི་མཉམ་པ་རྣམས་ཀྱང་བདུན་ཚིག་ཅན་དུ་བཅོས་པ་དང་།མི་མིང་ས་མིང་མཚོན་མིང་སོགས་གཅིག་གྱུར་མིན་པ་རྣམས་གཅིག་གྱུར་བྱས་ཏེ།ཡིག་ནོར་དང་སྦྱོར་བ་མི་བདེ་བ་དག་ལ་འཕྲི་སྣོན་བྱས་ཡོད་ཅིང་།ཁྱད་པར་ཅན་གྱི་མི་སྣ་དང་ས་མིང་མཚོན་མིང་ཉི་ཤུ་ལྷག་ལ་མཆན་འགྲེལ་ཅུང་རྒྱས་པ་རེའང་བྱས་ཡོད།གླིང་སྒྲུང་སྔོན་མའི་ནང་འདས་སོང་བའི་དཔའ་བོ་རེ་གཉིས་ཡོད་པའི་ཚབ་ཏུ་དཔའ་རྟུལ་གཞན་ཞིག་འཇོག་པའམ་ལེན་པ་བཅས་བྱས་ནས་སྒྲུང་གི་བརྗོད་བྱ་དང་མི་འགལ་བར་བཅོས་ཡོད།དཔེར་ན།འོམ་བུའི་ཨ་ནུ་དཔའ་སེང་དེ་སྟག་གཟིག་ནོར་རྫོང་གི་སྐབས་སུ་འདས་རྐྱེན་སྐབས་དེར་གླིང་གི་འདུ་ར་བསྡུས་ནས་འོམ་བུའི་དཔོན་པོར་འཇང་སྲས་གཡུ་ཁྲི་གུང་སྔོན་འཇོག་དགོས་པ་བྱུང་བ་དང་།ཐང་རྩེ་གཡུ་འབྲུག་དེ་མོན་གླིང་གཡུལ་འགྱེད་ལས་འདས་རྐྱེན་ཡང་བསྐྱར་གསོན་ན་མི་འགྲིག་པར་བརྟེན་སྣོན་འཕྲི་ཅུང་ཟད་བས་ཡོད་པ་ལྟ་བུའོ།་ཐོག་གླིང་གཡུལ་འགྱེད་ཀྱི་སྒྲུང་དེབ་འདི་སྤུས་ལེགས་ཤིག་ཡོང་ཕྱིར་ང་ཚོས་གླིང་སྒྲུང་གཅེས་བཏུས་དེབ་བཞི་ལ་ཟུར་ལྟ་དང་གླིང་སྒྲུང་ལ་ནང་བྱན་ཆུད་པའི་ཆེད་མཁས་པ་དག་ལ་སློབ་སྦྱོང་ནན་མོ་བགྱིས་ཏེ་རང་ནུས་གང་ཡོད་ཀྱིས་བསྒྲིགས་པ་ཞིག་ལགས་སོ།།